Vermiste Secunda-man se liggaam in Nigel gevindJacobus Rudolph (Foto: Verskaf) ŉ Man van Secunda in Mpumalanga wat verlede week spoorloos verdwyn het, se liggaam is in Nigel in Gauteng gekry. Jacobus Rudolph (52) het Woensdag by familie in Dunnottar digby Nigel gaan kuier. Hy het sy vrou omstreeks 19:45 gebel en gesê dat hy op pad huis toe is. Die gesin woon in Secunda. Rudolph het egter nooit by die huis aangekom nie. Sy liggaam is dieselfde aand in 6de Laan in Nigel opgespoor. Hy het ŉ skietwond in die bors gehad en sy motor was skoonveld. Rudolph se familie het daarna die private ondersoeker Mike Bolhuis genader om sy moord te ondersoek. Volgens Bolhuis het sy ondersoekspan videomateriaal bekom waarin dit blyk dat Rudolph se motor eers gekaap is, voordat hy vermoedelik geskiet is. Sy motor is tussen Dunnottar en Nigel gekaap. “Kringtelevisiebeeldmateriaal wys dat Rudolph Woensdagaand omstreeks 20:47 in sy motor in Nigel deur ŉ wit BMW agtervolg word. Die BMW se nommerplaat is in hierdie stadium nog nie bekend nie,” sê Bolhuis. Die uitgebrande voertuig (Foto: Verskaf) “Ná vyf minute het Rudolph se motor en die BMW weer verby die kamera gery. Dit kom voor asof Rudolph se motor in daardie tydsbestek gekaap is. “Teen 21:42 het die kamera vasgevang hoe Rudolph se motor deur die Ugaga-tolhek op die N17-hoofweg ry. Rudolph het nog nooit van hierdie pad gebruik gemaak nie.” Volgens Bolhuis vermoed die ondersoekspan Rudolph is in die BMW geskiet waarna sy liggaam uit die motor gegooi is. Die ondersoekspan het ook videomateriaal bekom wat wys hoe Rudolph uit die motor gegooi word. Die voertuig is later in Daveyton aangetref. Dit was uitgebrand en geen van Rudolph se persoonlike besittings kon gevind word nie. Bolhuis sê hulle ondersoek duur intussen voort. ŉ Saak van moord is by die Nigel-polisiestasie aanhangig gemaak. Maroela Media het ŉ navraag aan die polisie gerig en wag op terugvoer.